*Energistyrelsen*

*[MÅNED] [ÅR]*

|  |
| --- |
| **Erklæring  om subsidiær hæftelse** |

afgivet af

[*Navn på afgiveren af erklæringen indsættes*]

registreret i [*stat*] med registreringsnummer [*xxx*]

i forhold til

Den Danske Stat v/Energistyrelsen

og den deltager eller de deltagere i Tilladelsen, som til ethvert tidspunkt i forening er Rettighedshaveren til tilladelse x/x til efterforskning og indvinding af kulbrinter.

**Indholdsfortegnelse**

[1. Definitioner 2](#_Toc491946103)

[2. Baggrund 3](#_Toc491946104)

[3. omfanget af hæftelsesforpligtelsen 3](#_Toc491946105)

[4. Hæftelsesforpligtelsens indtræden 4](#_Toc491946106)

[5. videreoverdragelse af andelen 5](#_Toc491946107)

[6. Hæftelsesforpligtelsens ophør 5](#_Toc491946108)

[7. misligholdelse 5](#_Toc491946109)

[8. overdragelse 6](#_Toc491946110)

[9. lovvalg og værneting 6](#_Toc491946111)

[10. Underskrifter 7](#_Toc491946112)

**Bilag 1:** Beskrivelse og afgrænsning af de Anlæg, som er omfattet af denne Erklæring.

**Bilag 2**: Samarbejdsaftalen for Tilladelse x/x med senere ændringer.

Denne erklæring om subsidiær hæftelse (herefter benævnt ”**Erklæringen**”) er afgivet den [*dato indsættes*]

af

[*Navn på afgiveren af erklæringen indsættes*]

registreret i [*stat*] med registreringsnummer [*xxx*]

herefter ”**Overdrageren**”

i forhold til

Den Danske Stat /v. Energistyrelsen, Carsten Niebuhrs Gade 43, 1577 København V

herefter ”**Staten**”

**og**

de deltagere i Tilladelsen, som til ethvert tidspunkt i forening er Rettighedshaveren til tilladelse x/x til efterforskning og indvinding af kulbrinter

herefter ”**Rettighedshaveren**”

# Definitioner

**Afviklingsaftalen** betyder den aftale, som Rettighedshaveren har indgået eller måtte indgå efter Samarbejdsaftalens Section 3.18.3 om afvikling af Anlæg (abandonment agreement), herunder om garanti- eller anden sikkerhedsstillelse.

**Andel** betyder den del af Overdragerens [indirekte *(kun hvis indirekte overdragelse)*] andel af Tilladelsen (XX pct.), som overdrages;

**Anlæg** betyder anlæg, installationer og indretninger m.v., herunder boringer, som eksisterer fysisk på Overdragelsestidspunktet, og som på dette tidspunkt er placeret på stedet for deres anvendelse. Anlæg omfatter også påbegyndte anlæg (men ikke en færdiggørelse, som sker efter Overdragelsestidspunktet) m.v., herunder boringer, som er under udførelse inden for Tilladelsens område, og rørledninger, som er under anbringelse i den godkendte tracé. Anlæg, som ikke er placeret inden for Tilladelsens område forud for tidspunktet for afgivelsen af nærværende erklæring, anses ikke for Anlæg, medmindre der er tale om rørledninger, som er under anbringelse i den godkendte tracé. Anlæggene er beskrevet og afgrænset i bilag 1;

**Hæftelsesforpligtelsen** betyder den hæftelsesforpligtelse, der er beskrevet i pkt. 3 i denne Erklæring;

**Overdragelsen** betyder Overdragerens direkte eller indirekte overdragelse af Tilladelsen (enten helt eller delvis) i henhold til Undergrundslovens § 29;

**Overdragelsestidspunktet** betyder det tidspunkt, som Energistyrelsen har godkendt, at overdragelsen af andelen har virkning fra;

**Samarbejdsaftalen** betyder den samarbejdsaftale, som Rettighedshaveren har indgået i medfør af Tilladelsens § 18 med senere ændringer. Den gældende Samarbejdsaftale er vedlagt denne erklæring som bilag 2;

**Undergrundsloven** betyder den til enhver tid gældende lov om anvendelse af Danmarks undergrund, for tiden jf. lovbekendtgørelse nr. 960 af 13. september 2011 med senere ændringer;

**Tilladelsen** betyder den i pkt. 2.1 beskrevne tilladelse.

# Baggrund

## [Tilladelse x/x til efterforskning og indvinding af kulbrinter meddelt i henhold til Undergrundsloven]

## I henhold til undergrundslovens § 32a, kan Staten fastsætte vilkår i en af Rettighedshaveren udarbejdet afviklingsplan, herunder om afvikling af Anlæg.

## I henhold til Tilladelsens § 31 hæfter deltagerne i Tilladelsen solidarisk for opfyldelse af forpligtelser over for Staten.

## En andel i Tilladelsen kan efter tilladelse fra Staten direkte eller indirekte overdrages, jf. Undergrundslovens § 29.

## Med henblik på at sikre en fortsat tilstrækkelig økonomisk sikkerhed for de forpligtelser, der er beskrevet i Samarbejdsaftalen om afvikling af Anlæggene, skal Overdrageren hæfte subsidiært for afviklingen af de Anlæg, som eksisterer på overdragelsestidspunktet, jf. Undergrundslovens § 29 a, stk. 1.

## En nærmere beskrivelse og afgrænsning af de omfattede Anlæg fremgår af bilag 1 til denne Erklæring.

## Til opfyldelse af Undergrundslovens § 29 a har Overdrageren afgivet denne Erklæring, og hæfter dermed for omkostningerne til afvikling af Anlæg på de vilkår, der følger af denne Erklæring.

# 

# omfanget af hæftelsesforpligtelsen

## Overdrageren hæfter over for Staten og Rettighedshaveren for enhver forpligtelse i henhold til denne Erklæring (herefter ”Hæftelsesforpligtelsen”). Hæftelsesforpligtelsen gælder ikke over for andre, herunder over for tredjemænd, som måtte have stillet garanti eller anden sikkerhed for de afviklingsforpligtelser eller andre forpligtelser, som påhviler erhververen eller senere erhververe af Andelen.

## Hæftelsesforpligtelsen omfatter alene økonomiske forpligtelser udløst af afviklingen af Anlæg og omfatter alle dokumenterede og nødvendige omkostninger til afvikling af Anlæg i henhold til Tilladelsen, Afviklingsaftalen eller Samarbejdsaftalen. Hæftelsesforpligtelsen omfatter Anlæg på Overdragelsestidspunktet som beskrevet og afgrænset i bilag 1, og er begrænset til maksimalt de omkostninger, som på det endelige afviklingstidspunkt ville være forbundet med afvikling af de pågældende Anlæg. Hæftelsesforpligtelsen omfatter ikke de garantier eller anden sikkerhed, som skal stilles i henhold til Samarbejdsaftalen, Afviklingsaftalen eller godkendt afviklingsplan i henhold til undergrundslovens § 32a. Hæftelsesforpligtelsen er uafhængig af senere videre-udbygning af Anlæggene. Forøgelse eller reduktion af afviklingsomkostningerne for de pågældende Anlæg, som følge af videreudbygning på Anlæg efter Overdragelsestidspunktet, påvirker således ikke Hæftelsesforpligtelsen. Endvidere er hæftelsesforpligtelsen begrænset til den del af afviklingsomkostningerne, som knytter sig til Andelen, jf. pkt. 3.4. Hæftelsesforpligtelsen angår de endelige afviklingsomkostninger, og er ikke begrænset til de afviklingsomkostninger, som løbende estimeres frem mod afviklingen.

## 3.3 Udover hæftelsesforpligtelsen efter pkt. 3.2 for afviklingsomkostninger udløst af Tilladelsen, Afviklingsaftalen eller Samarbejdsaftalen omfatter hæftelsesforpligtelsen dokumenterede og nødvendige omkostninger til enhver anden foranstaltning til afvikling af Anlæg, som påhviler Rettighedshaveren eller Staten efter dansk ret eller internationale aftaler. Dette gælder uafhængigt af, om de pågældende omkostninger er omfattet af Tilladelsen, Afviklingsaftalen eller Samarbejdsaftalen.

## 3.4 Hæftelsesforpligtelsen forbundet med omkostninger til afvikling af anlæg m.v. nævnt i dette pkt. 3 kan maksimalt udgøre et beløb svarende til den del af de endelige afviklingsomkostninger forbundet med Anlæggene, som knytter sig til Andelen. Forpligtelsen er således begrænset til pro rata-ansvaret i forbindelse med den overdragne andel. Forpligtelsen omfatter ikke et eventuelt senere opstået solidarisk ansvar mellem deltagerne i Tilladelsen i henhold til Samarbejdsaftalen.

## 3.5 Omfanget af Hæftelsesforpligtelsen påvirkes ikke af baggrunden for eller årsagen til Overdragelsen.

# Hæftelsesforpligtelsens indtræden

* 1. Hæftelsesforpligtelsen indtræder over for Rettighedshaveren, såfremt en deltager i Tilladelsen, som direkte eller efter mellemliggende handler har erhvervet Overdragerens Andel, har misligholdt sine betalingsforpligtelser efter Tilladelsen, Afviklingsaftalen eller Samarbejdsaftalen.
  2. En deltager i Tilladelsen skal anses for at have misligholdt sin betalingsforpligtelse, hvis deltageren ikke har betalt senest 3 måneder efter, at påkrav er kommet den pågældende i hænde.
  3. Uanset punkt 4.1 og 4.2 kan Hæftelsesforpligtelsen dog først gøres gældende over for Overdrageren, når de øvrige deltagere har udtømt mulighederne i Samarbejdsaftalens Section 11 for at kræve betaling hos den deltager, som er i misligholdelse, hvilket skal anses for at være sket, når en eller flere deltagere har overtaget den misligholdende deltagers andel i Tilladelsen i medfør af Samarbejdsaftalens Section 11, eller når Samarbejdsaftalen skal anses for ophørt i medfør af Samarbejdsaftalens Section 11, fordi ingen af de øvrige deltagere inden for fristen i Section 11 har villet overtage den misligholdende deltagers andel. Endvidere er det en betingelse for, at Hæftelsesforpligtelsen kan gøres gældende, at garantier eller anden sikkerhed, som måtte være stillet i henhold til Samarbejdsaftalen, Afviklingsaftalen, godkendt afviklingsplan i henhold til undergrundslovens § 32a, undergrundslovens § 24f og/eller Tilladelsen, er gjort gældende ved påkrav over for garantistilleren og/eller sikkerhedsstilleren, og at garantistilleren og/eller sikkerhedsstilleren ikke har betalt det fulde beløb efter garantistillelsen eller sikkerheden senest 90 dage efter, at påkrav er kommet den pågældende i hænde.
  4. Hæftelsesforpligtelsen indtræder endvidere over for Staten, såfremt Staten har afholdt omkostninger som omtalt i pkt. 3.2 og pkt. 3.3 i denne Erklæring, og en deltager i Tilladelsen, som direkte eller efter mellemliggende handler helt eller delvis har erhvervet Overdragerens Andel, ikke har betalt sin andel af forpligtelserne fuldt ud senest tre måneder efter, at påkrav er kommet den pågældende i hænde. Det er dog en betingelse for, at Hæftelsesforpligtelsen kan gøres gældende, at Staten har gjort garantier eller anden sikkerhed, som er stillet i henhold til undergrundslovens § 24f og/eller Tilladelsen, gældende ved påkrav over for garantistilleren og/eller sikkerhedsstilleren, og at garantistilleren og/eller sikkerhedsstilleren ikke har betalt det fulde beløb efter garantistillelsen eller sikkerheden senest 90 dage efter, at påkrav er kommet den pågældende i hænde.

# videreoverdragelse af andelen

5.1 En hel eller delvis videreoverdragelse af Andelen afskærer ikke Staten eller Rettighedshaveren fra at gøre denne Erklæring gældende over for Overdrageren, dog således at krav i henhold til denne Erklæring først fremsættes mod Overdrageren, når kravet i successiv rækkefølge har været rettet mod senere erhververe af Andelen, uden at disse har været i stand til at dække afviklingsomkostningerne. Senere erhververe af andelen anses for ude af stand til at dække afviklingsomkostningerne, hvis de ikke har dækket deres betalingsforpligtelse senest én måned efter modtagelse af påkrav.

## Ved successiv rækkefølge forstås, at krav først rettes mod den deltager, som senest har overdraget andelen, og derefter mod den næste deltager osv.

# Hæftelsesforpligtelsens ophør

## Hæftelsesforpligtelsen i denne Erklæring ophører først, når Overdrageren har betalt den del af afviklingsomkostningerne, som Overdrageren hæfter for efter denne Erklæring, eller Rettighedshaveren har afholdt alle afviklingsomkostninger, uden at dette har udløst hæftelse efter Erklæringen.

# misligholdelse

## Overdrageren har misligholdt sin betalingsforpligtelse, såfremt Overdrageren ikke har betalt til Rettighedshaveren og/eller Staten i overensstemmelse med hæftelsesforpligtelsen i denne Erklæring senest én måned efter påkrav.

## Rettighedshaveren og/eller Staten kan indbringe krav om fuldbyrdelse af Overdragerens forpligtelser i henhold til denne Erklæring for domstolene i henhold til pkt. 9 med påstand om anerkendelse af betalingspligt eller betaling svarende til Overdragerens hæftelsesforpligtelse.

# overdragelse

## Overdrageren kan hverken direkte eller indirekte overdrage sine forpligtelser i henhold til denne Erklæring uden forudgående skriftligt samtykke fra Rettighedshaveren og Staten.

# lovvalg og værneting

## Denne Erklæring er undergivet dansk ret.

## Enhver tvist under denne Erklæring skal anlægges ved de almindelige domstole. København er værneting for tvister vedrørende denne Erklæring.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(*Overdragerens underskrifter følger på næste side*)

# Underskrifter

Denne Erklæring er udstedt af Overdrageren på den dato, som fremgår af forsiden af denne Erklæring. Staten og hver deltager i Tilladelsen modtager én original hver. Overdrageren modtager kopi af den underskrevne originale erklæring.

|  |  |
| --- | --- |
|  |  |
|  |  |
| For [*Overdragerens navn*] |  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Navn: | Navn: |
| Stillingsbetegnelse: | Stillingsbetegnelse: |
|  |  |
|  |  |
|  |  |
|  |  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Navn: | Navn: |
| Stillingsbetegnelse: | Stillingsbetegnelse: |